**Către RomâniaTV.net**

**Domnului Răzvan Mihălașcu, redactor**

La solicitările dumneavoastră, transmise pe adresa de email presa@sts.ro și înregistrate cu numărul *88282 în data de 5 februarie 2021*, vă comunicăm, punctual, următoarele:

**- Vă rugăm să ne confirmați dacă STS administrează platforma pe care s-au înscris aplicanții pentru măsura 3 „Granturi pentru investiții acordate IMM-urilor”, promovată de Ministerul Economiei.**

În cadrul proiectului IMM RECOVER co-finanţat din Fondul European de Dezvoltare Regională prin Programul Operaţional Competitivitate 2014-2020, Serviciul de Telecomunicații Speciale (STS) a dezvoltat sistemul informatic SII-IMM-COVID pe baza cerințelor formulate de către Ministerul Economiei, Energiei și Mediului de Afaceri (MEEMA) și asigură suportul tehnic pentru funcționarea în condiții optime a acestuia.

Din punct de vedere operațional, STS nu deține atribuții privind administrarea, aceasta fiind în sarcina liderului de proiect, respectiv a MEEMA.

Specialiștii STS au dezvoltat sistemul informatic la nivel de infrastructură fizică, virtuală și software, prin intermediul unor tehnologii moderne, de tip cloud-native, cu un înalt nivel de performanță.

**- Cine sunt persoanele care au avut acces la platformă?**

Conform cerințelor operaționale stabilite pentru dezvoltarea sistemului informatic, contul de administrator este gestionat exclusiv de liderul de proiect.

**- Care sunt criteriile prevăzute de lege prin care a fost facilitat accesul pe platformă pe toată perioada înscrierilor?**

Potrivit documentațiilor de aprobare a proiectului, MEEMA, în parteneriat cu AIMMAIPE, are rolul de administrator operațional al sistemului informatic și stabilește accesul, în funcție de rolurile necesare.

**- Ministrul Economiei, Claudiu Năsui, a avut acces pe platformă? Acest lucru a fost posibil şi pe durata înscrierilor?**

Instituția noastră nu deține atribuții privind acordarea accesului și a rolurilor în platformă, acestea fiind acordate exclusiv de către administratorul operațional al sistemului informatic.

**- Persoanele din aparatul de stat au avut opţiunea în platformă de a modifica lista aplicanților pentru granturi?**

Sistemul nu permite modificarea sau alterarea datelor înregistrate ca urmare a depunerii cererilor, nici măcar de către administratorii acestora, fiind asigurată integritatea și transparența listei aplicanților. Totodată, facem precizarea că cererile de finanțare depuse pot fi vizualizate, în timp real, în meniul „Transparență”.

**- Ce alte persoane şi din ce instituții au avut acces la această platformă?**

Accesul se acordă exclusiv de către administratorul operațional al sistemului informatic.

**- Până la ce dată a fost permis accesul pe platformă?**

Accesul în platformă este permanent, în baza rolurilor și atribuțiilor stabilite de administratorul operațional al sistemului.

**- Accesul pe platformă a fost permis în perioada desfășurării înscrierilor?**

Platforma a funcționat fără întreruperi, atât pentru utilizatorii care au depus proiecte, cât și pentru administratorul operațional al sistemului care gestionează procesului de selecție, contractare, autorizare cheltuieli, plată și monitorizare proiecte aferente operaţiunilor.

**- Vă rugăm să ne comunicați dacă Paul Ene, preşedinte USR Sector 4, se numără printre persoanele care au avut acces la platformă?**

Instituția noastră nu deține atribuții privind managementul accesului, acesta fiind acordat exclusiv de către administratorul operațional al sistemului informatic.

**- Vă rugăm să ne comunicaţi care este regulamentul de funcționare pentru această platformă.**

Procedura de implementare a măsurii „Granturi pentru capital de lucru acordate IMM-urilor” se desfășoară potrivit Ordinului ministrului Economiei, Energiei și Mediului de Afaceri nr. 3083 din 19.10.2020.

 În speranța că datele puse la dispoziție sunt utile, vă asigurăm de întreaga disponibilitate și deschidere în furnizarea informațiilor de interes public.

**Biroul de Presă al STS**